Det forundrer meg at ingen andre partier, heller ikke de rødgrønne, er villig til å gå med på at barn trenger beskyttelse også på internett. De burde støtte KrFs forslag om å pålegge internettleverandørene å tilby kundene pornofilter også her i Norge.

Beskyttelse av barn er vår viktigste oppgave som politikere. Via internett har barnerommet fritt innsyn i barnemishandling, voldtekter, porno og andre seksualiserte kriminelle handlinger. Ifølge en studie fra EU i 2011 er norske barn på verdenstoppen når det gjelder pornosurfing. 34 prosent av alle norske barn sier at de har sett på porno, noe som er over dobbelt så mange som andre europeiske barn. Ulike studier viser at porno kan være skadelig for barns og ungdoms identitetsutvikling.

Barn trenger å beskyttes – og et pornofilter kan da være en hjelp. På de fleste områder i samfunnet gjør vi det vi kan for å beskytte barn og unge, men ikke på internett. Vi regulerer sendetider på TV og har aldersgrenser på filmer og blader for å skjerme våre barn, mens når det gjelder internett toer vi våre hender.

LES OGSÅ: «Å regulere et anarki» av Unge Høyres leder Paul Joakim Sandøy

Ikke noe hokuspokus

Mange foreldre er bekymret for det negative menneskesynet som porno videreformidler. Da må vi politikere ta vårt ansvar på alvor – nettopp slik den konservative statsministeren i Storbritannia David Cameron nå gjør. I Norge har det versert ulike historier om forslaget til Cameron – for eksempel at alle som vil se porno personlig må ringe inn til sin internettleverandør og spørre om å få tilgang. Det stemmer ikke. Cameron vil innføre en plikt for internettleverandører å tilby sine kunder pornofilter slik at foreldre kan velge selv om de vil ha det på eller ikke – nettopp for å beskytte barna. Han har allerede fått med seg alle de store internettleverandørene i Storbritannia slik at 95 prosent av husstandene nå er dekket.

Mange foreldre er bekymret for det negative menneskesynet som porno videreformidler. Kjell Ingolf Ropstad

Rent praktisk kan det helt enkelt organiseres fra forbrukerens kundeside på nett. Når du installerer ruteren din, eller setter opp et abonnement hos en ny internettleverandør, vil du få et spørsmål om du vil ha filter eller ikke – noe mer hokuspokus er det faktisk ikke.

FØLG DEBATTEN: Ytring på Facebook

Dagens tilbud ikke optimalt

Også i dag finnes det gratis eller rimelige pornofilter tilgjengelig på markedet. De fleste er programmer som kan installeres, for eksempel som tillegg til din nettleser. Det er et flott tilbud som noen bruker i dag, men et slikt filter krever installering fra den enkelte bruker på hver eneste enhet og nettleser som er på enheten. Det vil også være mer utfordrende på nettbrettet og smarttelefonen.

Når internettleverandør blir pålagt å tilby et filter, vil det blokkere porno eller gambling på alle enheter og programmer samtidig. Kjell Ingolf Ropstad

Når internettleverandør derimot blir pålagt å tilby et filter, vil det imidlertid blokkere porno eller gambling på alle enheter og programmer samtidig, og det vil også være mye mer tilgjengelig for brukerne.



FØLG DEBATTEN: Ytring på Twitter

Gir foreldre bedre kontroll

Oppdragelse av barn er først og fremst foreldrenes ansvar, og en innføring av pornofilter fratar ikke foreldre dette ansvaret. Det er kun ment som en hjelp for å begrense tilgangen til porno for barn. Det kan for eksempel være på bare deler av døgnet. Tiltaket gir foreldre større mulighet til å kontrollere hva barna ser på. Vi politikere har ansvar for å sikre barns rettsikkerhet, også på internett. Hvilke sider som skal være oppført i slike filter må reguleres av det offentlige, og ikke den enkelte leverandør.

USIKKER PÅ HVA DU SKAL STEMME? Prøv NRKs valgomat



Filteret løser ikke problemet i seg selv – men kan være et bidrag til å gi barn og unge den trygge og gode oppveksten som de fortjener. Kjell Ingolf Ropstad

Vi i KrF er ikke ute etter å stigmatisere eller moralisere voksne – vi ønsker å bidra til å beskytte barn. Det kan ikke jeg ikke se er hverken særlig kontroversielt eller moraliserende. Jeg tror heller ikke et pornofilter vil medføre at vi klarer å få bukt med barns mulighet til å se porno, men det vil gjøre tilgangen vanskeligere. Filteret må ikke bli en falsk trygghet for foreldre. De må fremdeles snakke med barna sine og ikke minst ha kontroll med hva de driver med. Aktiv involvering av foreldre er viktig, også på dette området.

Filteret løser ikke problemet i seg selv – men kan være et bidrag til å gi barn og unge den trygge og gode oppveksten som de fortjener.